TOShKENT MOLIYA-QURILISh KORPORATSIYASI (“TOShKENTUYJOYINVESTQURILISh”)NI TAShKIL QILISh TO‘G‘RISIDA

Aholining va xorijiy sarmoyadorlarning mablag‘larini jalb etish yo‘li bilan Toshkent shahrida uy-joylar hamda ijtimoiy infrastruktura inshootlari qurilishi hajmlarini ko‘paytirish maqsadida:
 1. Toshkent davlat-aksionerlik qurilish korporatsiyasi “Toshkentqurilish” Toshkent moliya-qurilish korporatsiyasi — “Toshkentuyjoyinvestqurilish”ga aylantirilsin.
 2. Belgilab qo‘yilsinki, Toshkent moliya-qurilish korporatsiyasi:
 yuridik shaxs hisoblanadi va ochiq usuldagi aksionerlik birlashmasi shaklida tashkil etiladi;
 mulkchilik shakllaridan qat’i nazar, binokorlik sanoatining qurilish tashkilotlari, korxonalarini, kredit-moliya muassasalarini, investitsiya tashkilotlarini, jumladan ana shunday xorijiy muassasa va tashkilotlarni ixtiyoriylik asosida birlashtiradi;
 uy-joy obligatsiya zayomlarini chiqarish huquqiga ega bo‘ladi;
 ishlab chiqarish-xo‘jalik va moliya faoliyatiga oid masalalarni mustaqil ravishda hal etadi, markazlashtirilgan zaxira, sug‘urta jamg‘armalari hamda boshqa jamg‘armalarni tashkil qiladi;
 o‘z faoliyatida Toshkent shahar hokimligiga hisobot beradi.
 3. Belgilab qo‘yilsinki, “Toshkentuyjoyinvestqurilish” korporatsiyasi boshqaruvining raisi o‘z lavozimiga ko‘ra Toshkent shahar hokimining birinchi o‘rinbosari hisoblanadi.
 4. Toshkent moliya-qurilish korporatsiyasi faoliyatining asosiy vazifalari va yo‘nalishlari quyidagilardan iborat qilib belgilansin:
 uy-joy hamda ijtimoiy infrastruktura qurilishining investitsiya dasturlarini ishlab chiqish va amalga oshirish;
 uy-joy sertifikatlarini chiqarish va sotish yo‘li bilan uy-joylar qurilishi uchun aholi mablag‘larini jamlash (bunday sertifikatlar ularning egalariga qat’iyan belgilangan muddatlarda shinam kvartiralarni kafolatli tarzda sotib olish huquqini beradi);
 uy-joylar va ijtimoiy infrastruktura inshootlari qurilishi uchun sarmoyalarni jalb etish, jumladan ko‘chmas mulk obyektlarini garovga qo‘yib shunday qurilishlarni amalga oshirish.
 5. Aholining mablag‘larini jamlash va ulardan samarali foydalanish, qurilish inshootlarini pul va kredit bilan ta’minlash hamda “Toshkentuyjoyinvestqurilish” korporatsiyasi faoliyatiga moliya-kredit xizmati ko‘rsatish bilan bog‘liq boshqa vazifalarni hal qilish maqsadida:
 korporatsiyaning tarkibida “O‘zsanoatqurilishbank”ning qurilish bo‘limi negizida “Toshsotsuyjoybank” aksionerlik-tijorat banki tashkil etilsin;
 “Toshkentuyjoyinvestqurilish” korporatsiyasiga, “O‘zsanoatqurilishbank” aksionerlik-tijorat bankiga, “O‘zbekinvest” Milliy sug‘urta kompaniyasiga, O‘zbekiston Respublikasi Moliya vazirligiga, O‘zbekiston Respublikasi Davlat mulki qo‘mitasiga, O‘zbekiston Respublikasi Tashqi iqtisodiy faoliyat milliy bankiga “Toshsotsuyjoybank” aksionerlik-tijorat bankining muassislari bo‘lish tavsiya qilinsin;
 O‘zbekiston Respublikasining Markaziy banki “Toshsotsuyjoybank” tijorat investitsiya bankini tashkil etishda “Toshkentuyjoyinvestqurilish” moliya-qurilish korporatsiyasiga yordam ko‘rsatsin.
 6. O‘zbekiston Respublikasi Prezidentining 1993-yil 8-fevraldagi 558-son Farmoni o‘z kuchini yo‘qotgan deb hisoblansin.
 7. O‘zbekiston Respublikasining Vazirlar Mahkamasi o‘n kun muddat ichida ushbu Farmonni amalga oshirish yuzasidan qaror qabul qilsin.